Dubravka Đedović

**Dubravka Đedović** (Beograd, 6. novembar 1978 - ) je bankarka i političarka iz Srbije. Od oktobra 2022. godine obavlja funkciju ministarke rudarstva i energetike u Vladi Republike Srbije. Prethodno je, od avgusta 2016. godine, bila šefica Regionalnog predstavništva Evropske investicione banke (EIB) za Zapadni Balkan.. EIB je banka Evropske unije sa sedištem u Luksemburgu i najveća je multilateralna finansijska institucija na svetu, a na području bivše Jugoslavije aktivna je od 1977. godine, kada je pomogla izgradnju Autoputa Bratstva i jedinstva.

Dubravka Đedović je rođena 6. novembra 1978. u Beogradu i u momentu kada je stupila na čelo Regionalnog predstavništva EIB-a bila je jedina žena na čelu međunarodne finansijske institucije u Srbiji.

## Biografija
### Obrazovanje
Dubravka Đedović je diplomirala na Ekonomskom fakultetu u Beogradu, smer Bankarstvo i finansije, a magistrirala u oblasti međunarodne ekonomije i menadžmenta na SDA Bocconi Univerzitetu u Milanu. Pohađala je i master nastavu menadžmenta i upravljanja na Anderson školi menadžmenta pri UCLA u Los Anđelesu. Govori srpski, engleski, italijanski i francuski jezik.

### Profesionalno iskustvo
Na čelo Regionalnog predstavništva EIB-a, Đedović je stupila u avgustu 2016. godine. Paralelno, EIB je zabeležio značajne rezultate, udvostručio svoja ulaganja u region i istovremeno, postao simbol ulaganja u javni i privatni sektor, srazmerno novcu koji ulaže u ovaj deo Evrope. EIB je, u tom periodu (od 2016. godine) postao član Nacionalne alijanse za lokalni ekonomski razvoj (NALED) i *Foreign Investment Council* (FIC), proslavio 60 godina poslovanja, kao i 40 godina aktivnosti na Zapadnom Balkanu. Đedović je aktivno predstavljala EIB na mnogobrojnim nacionalnim i međunarodnim konferencijama iz oblasti ekonomije i biznisa u regionu.

Od 2004. do 2013. godine, Dubravka Đedović bila je zadužena za finansiranje projekata u zemljama regiona Zapadnog Balkana, uključujući Hrvatsku i Sloveniju. U tom periodu započeti su kapitalni projekti ulaganja u širokopojasni internet Telekoma Slovenije i projekti izgradnje nove luke u Zadru. Đedović je bila zadužena i za projekte u Albaniji, kao što su finansiranje razvoja luke Drač, ali i izgradnje i modernizacije osnovnih i srednjih škola. Radila je i na finansiranju rehabilitacije regionalnih puteva u Crnoj Gori.

Od 2008. do 2012. godine bila je zadužena za projekte Evropske investicione banke u Srbiji i Bivšoj Jugoslovenskoj Republici Makedoniji. U tom periodu započeti su projekti obnove Kliničkog centra Srbije, obilaznice oko Beograda, ali i izgradnje istočnog i južnog kraka Koridora 10. U Bivšoj Jugoslovenskoj Republici Makedoniji, Đedović je radila i na sveobuhvatnom projektu izgradnje kanalizacione mreže i vodosnabdevanja.

Od 2013. pa do dolaska u Beograd, na čelo EIB-ovog predstavništva, vodila je projekte javno-privatnog partnerstva u Irskoj, poput izgradnje novih domova zdravlja, zatim proširenja terminala prirodnog gasa u luci u Roterdamu, ali i koncesije autoputa u Škotskoj. U Velikoj Britaniji je bila zadužena i za projekat izgradnje velikog vetroparka na moru.

Za prvi projekat javno-privatnog partnerstva u Hrvatskoj, izgradnju zgrade novog terminala na aerodromu u Zagrebu koji je EIB finansirao sa 80 miliona evra, dobila je i dve prestižne nagrade iz struke.

Gostovala je kao predavačica na master studijama UCL univerziteta u Londonu, Univerzitetu Donja Gorica u Crnog Gori, ali i svom matičnom Ekonomskom fakultetu u Beogradu. Dugo godina je pisala kolumne za ekonomsku rubriku dnevnog lista Politika.

Pre karijere u EIB-u, radila je u medijima kao televizijska producentkinja za televizijsku kuću CNN International, pokrivajući, između ostalog, rat u Avganistanu 2001. godine i građanski rat u Makedoniji 2002. godine. Za izveštavanje o ratu u Avganistanu i oslobađanju prvog grada Mazari Šarifa od talibanske vlasti dobila je nagradu Nacionalne akademije za televiziju, umetnost i nauku SAD.

### Publikacije
Objavila je nekoliko naučnih radova na temu javno-privatnih partnerstva u saradnji sa Naučnim društvom ekonomista Srbije i Ekonomskim fakultetom i Fakultetom organizacionih nauka Univerziteta u Beogradu.

### Nagrade i priznanja
Za finansiranje nove zgrade terminala aerodroma u Zagrebu dobila je dve prestižne nagrade: EMEA Finance Magazine European Deal 2013 i Project Finance Deal 2013.

## Reference